
        
            
                
            
        

    
	ЛУ СИНЬ 

	ТЭН Е БАГШ

	“Утга зохиол” сонины 1956 оны 10 сарын 19-ны № 20 (30)-д нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]

	 


ТЭН Е БАГШ

	Токио хот дандаа ийм байдаг. Шаньегийн1 моносны цэцэг аажим гандан улайрч, сиймхийгээр нь үүл нэвт харагдаад, моносны цэцгийн доогуур «манж гүрний гадаад оюутан»-ны түргэвчилсэн курсийн байр, малгайгаа хөвхийтөл үсээ дээш нь сүлжиж Фушишань уул шиг овойлгон эвхсэн сурагчид үзэгдэнэ. Зарим нь үсээ дугариглан тэгш сүлжиж, малгайны гадуур унжуулж, толь шиг гялалзтал тосолсон байдаг. Харин охидын адил хүзүүгээ хэд ороолгож унжуулсан нь үнэхээр жигтэйхэн харагдах ажээ.

	Хятадын оюутнуудын байрны үүдэн тушаах тасалгаанд цөөн ном худалдаж байдгийг заримдаа үдээс өмнө очиж үзмээр санагддаг ба цаад талд нь байгаа европ маягийн байшингуудад орж суухад зүгээр ч юм шиг байдаг. Гэвч үдэш болмогц нэг байшингийн нь шал «таг таг таг» гэж зогсолтгүй түжигнэн донсолж тамхины утаа тасалгаа дүүрэн хахаад хүнээс юу болж байгааг асуухад:

	— Тэр чинь бүжиг суралцаж байгаа юм гэж хариулдаг. Өөр газар очиж үзэхэд ямар байдаг гэж санана? Би Сяньтайгийн «анагаах ухааны техникумд» очлоо. Токио хотоос гараад их ч явалгүй «Жимүли» гэсэн хаягтай өртөөнд хүрдэг. Яагаад ч юм бэ, бүү мэд, одоо болтол би энэ нэрийг мартаагүй юм. Цаашилбал Шүйхү гэдэг үгийг би санаж байна. Энэ нь Мин угсааны2 нүүдэлчин иргэн Чжү Шунь гуайн нас барсан газар аа. Сяньтай нь хөдөөгийн нэг хот бөгөөд төдий л том биш ээ. Өвөл их хүйтэрдэг, хятад оюутан ч тэнд байдаггүй.

	Барагцаалахад их ховор тохиолдох явдал аа. Бээжингийн байцайг Жэцзян нутагт тээж аваачаад улаан туузаар ишийг нь боож жимсний дэлгүүрт тавихдаа «Яоцай» гэж хүндэтгэн нэрлэдэг шүү дээ. Бас Фуцзянь нутагт зэрлэг ургасан лухуй гэдэг ногоог Бээжинд аваачиж, дулаан тасалгаанд оруулчхаад «Лууны хэл цэцэг» гэж гоё нэр өгдөөг. Би Сяньтайд очоод яг түүн шиг хүндэтгэлийг үзлээ. Сургуулийн зардлыг төлүүлэхгүйгээр барахгүй, хэдэн ажилчин миний хоол, орон сууцны талаар байнга анхаарч байдаг байлаа. Эхлээд би шоронгийн хажуугийн нэг буудалд сууж байв. Өвлийн эхэн үед нэгэнт хүйтэрсэн ч гэсэн шумуул бас л их байдаг болохоор нь хөнжлөөрөө хамаг биеэ хучаад хувцсаараа толгойгоо бүтээн, амьсгал авч байхын тул зөвхөн хамрынхаа хоёр нүхийг ил гаргадаг байв. Ингэж амьсгал авах төдий газраар шумуул орж ирж чадахгүй учир амгалан нойрсдог билээ. Хоол нь муу биш. Гэвч энэ буудалд хэрэгтнүүд байдаг тул намайг, тэнд суухад тааламжтай биш гэж зарим багш нар хэд дахин надад хэллээ. Тэнд хэрэгтнүүд байдгийг би яаж мэдэх вэ? Надад ч ямар хамаатай биш. Сүүлдээ өөр тааламжтай газар олох нь зүйтэй болсон юм байх. Намайг шоронгоос нэлээд хол нэг газар нүүлгэлээ. Харамсалтай нь өдөр болгон хоолой руу давахын аргагүй усан шөл л уух боллоо.

	Түүнээс хойш танихгүй багш олныг үзэж, дуулаагүй олон лекц сонсох боллоо. Анатомийн хичээлийг хоёр профессор ээлжлэн заадаг байв. Хамгийн эхний хичээл маань ясны судлал байлаа. Дараа нь ширвэгэр сахалтай, нүдний шил зүүсэн, олон ном сугавчилсан туранхай гэгчийн багш орж ирлээ. Номоо ширээн дээр тавимагцаа сурагчид руу хандан удаан тасалдангуй дуугарч, өөрийгөө танилцуулж хэлсэн нь:

	— Намайг Тэн Е-янжулань багш гэдэг юм... гэж хэлэв. 

	Арын суудлын хэдэн хүн инээлдэв. Тэгээд тэр, японд анатомийн сургаал хөгжсөн түүхээс ярилаа. Өнөөх том жижиг олон номууд нь эхнээсээ аваад адгаа хүртэл энэ төрлийн ухааны номууд байжээ. Эхний хэдэн ном нь утсаар үдсэн, бас зарим нь хятад хэлнээс барлан хэвлэсэн байв. Гэвч тэдний орчуулга ба судалгаа хийсэн анагаах ухааны талын зүйлс нь хятадынхаас эртгүй юм.

	Өнөө араар хөхрөлдөж байгсад бол хичээлийн өнгөрсөн жилд муу суралцсан сурагчид бөгөөд сургуульд нэгэнт нэг жил болцгоож хоорондоо танилцсан байжээ. Тэд шинэ сурагчдад багш нарын түүхээс ярьж өгнө. Энэ Тэн Е багш бол хувцсаа хааш яаш өмсдөг, заримдаа галстукаа зүүхээ мартаж орхидог, өвөл хуучирсан муу пальто өмсдөг гэлцэнэ. Нэг удаа түүнийг галт тэрэг рүү очиход нь галт тэрэгний журам сахиулагч, хулгайч гэж сэжиглэн галт тэргэн дотор байгаа зорчигчдыг болгоомжлоорой гэсэн юм гэдэг.

	Тэд нарын яриа ч бараг үнэн байх аа. Түүний галстукгүй байхыг би нэг удаа харсан юм.

	Нэг долоо хоног өнгөрлөө. Барагцаалбал дараагийн нь бямба гараг шиг билээ. Туслагчаараа намайг дуудуулжээ. Шинжилгээнийхээ өрөөнд хүний хэлхээ яс, бас толгойн олон ясан дунд түүнийг сууж байхад нь би очиж уулзлаа. Тэр үед толгойн яс судалж суусан, хожим нь эрдэм шинжилгээний өгүүлэл бичээд сургуулийн сэтгүүлд нийтлүүлсэн билээ.

	— Миний лекцийг чи тэмдэглэж чадаж байна уу? гэж тэр асуув.

	— Бага багахан тэмдэглэж л байгаа даа.

	— Над үзүүлээч.

	Лекцийг нь тэмдэглэснээ гаргаж үзүүлэхэд тэр аваад хоёр гурван өдрийн дараа буцааж өгөөд үүнээс хойш долоо хоног бүр авчирч үзүүлж байгаарай гэлээ. Би дэвтрээ үзээд цочсон, эвгүйцсэнийг хэлэх үү. Миний тэмдэглээг эхнээс адаг хүртэл улаан харандаагаар засаад өчнөөн төчнөөн нэмж бичсэнээр барахгүй үсгийн алдааг хүртэл дүрэм дагуулан нэгд нэггүй зассан байлаа. Түүний заадаг ясны судлал, цусны судлал, мэдрэлийн судлал зэрэг хичээлүүдийг ингэж үргэлжлүүлэн заалгаж дууслаа. Харамсалтай нь тэр үед би, даанч оролдлогогүй байж дээ. Заримдаа ч их гэнэн байжээ. Нэг удаа Тэн Е багш намайг өөрийн шинжилгээний өрөөнд аваачиж миний дэвтэр дээрх зургийг үзээд тохойны цусны судас зурсныг зааж над тийш хандан найрамдуугаар:

	— Чи энэ судсыг жаахан мурийлгачхаж. Ингэж мурийлгах нь үнэхээр аятайхан харагдах шиг боловч анатомийн зураг чинь урлаг биш шүү дээ. Бодис ахуй ийм юм болохоор бид түүнийг өөрчлөх аргагүй юм. Одоо би чамд засаж өглөө. Хойшид чи самбар дээр ямар л байна, яг тэр хэвээр нь зурж байгаарай гэснийг санаж байна. Гэвч би түүнийг нь тоосонгүй, зөвхөн аман дээрээ зөвшөөрсөн байдал үзүүлээд: "Миний зурсанд буруу юм алга, яг үнэн байдлыг нь ч би дотроо мэдэж л байна" гэж бодсон билээ.

	Хичээлийн жилийн шалгалт дууссаны дараа би Токиод очиж нэг зун амраад намрын эхээр сургуульдаа буцаж ирсэн. Ирэхэд сурлагын дүн нэгэнт нийтлэгдээд байв. Зуугаад сурагчийн дотор би мууд нь лав орсонгүй. Энэ удаа Тэн Е багш анатомийн дадлага, ерөнхий анатоми хоёрыг заав.

	Анатомийн даллага нэг долоо хоног хийсний дараа намайг дуудан аваачиж, дуугаа өндөр нам болгон, үлэмжийн баясгалантайгаар:

	— Хятад хүн өөрийн сүнсийг маш их хүндэтгэдэг гэж би сонссон. Тэгээд чамайг анатомийн хүүрүүдэд дургүй байх гэж сэтгэл зовнин түгшиж байна. Одоо тайвшраарай, тийм биш шүү гэж хэллээ.

	Гэвч тэр намайг сэтгэл зовж байгааг мэджээ. Хятадын эмэгтэйчүүд хөлөө боодог гэж тэр сонссон боловч тодорхой мэдэхгүй учир яаж боодог,  хөлийн яс ямар хэлбэртэйгээр хувирдгийг асууж санаа алдаад:

	— Ер нь харвал л ямар болдгийг сая мэднэ дээ гэв. 

	Нэг өдөр манай ангийн ахлагч миний өрөөнд орж ирээд миний хичээлийн тэмдэглэлийг авч үзье гэв. Би үзүүллээ. Харин тэд зөвхөн эргүүлж үзчихээд авч явсан ч үгүй. Гэвч тэд яваад удсангүй нэг том захиа ирүүлэв. Задлаад уншвал анхны өгүүлбэр нь «Чи ч хүмүүжиж гар аа шив дээ» гэжээ. Энэ нь Синьюй гэдэг номын нэг өгүүлбэр юм. Толстой ч энэ өгүүлбэрийг хэрэглэжээ. Тэр үед орос-японы дайн болж Толстой оросын эзэн хаан ба японы хуандид нэг захидал бичихдээ энэ өгүүлбэрээр эхэлсэн юм. Японы сонинуудад түүнийг буруушаахад эх оронч залуучууд хилэгнэн түүний нөлөө их дэлгэрчээ. Цаашилбал өнгөрсөн жилийн анатомийн шалгалтын асуудлыг дурдаж Тэн Е багш лекц уншихдаа тусгай тэмдэг хийж, түүнийг нь би урьдчилан мэддэг байснаар тийм амжилттай болсон гэнэ. Эцэст нь нэрээ ч тавьсангүй.

	Би энэ удаа хэдэн өдрийн өмнө болсон нэг явдлыг саналаа. Ангийн хурал болох гэж байхад ангийн ахлагч самбар дээр зарлал бичсэний эцсийн өгүүлбэр нь «бүх хүмүүс хуралд битгий хожимд» гэсэн ба «хожимд» гэсэн үгийн доогуур онцгойлох тэмдэг тавилаа. Би тэр үед инээд хүрсэн боловч энэ нь багшийн асуултад би хожигдсон болж, намайг л шоглосон хэрэг байсныг сая мэдлээ.

	Би энэ явдлыг Тэн Е багш болоод таних нөхдөд хэлэхэд тэд үймэлдэж, ангийн ахлагчийг учиргүй байцаасан ба түүний ул мөрийг бүгдээрээ буруушаан зэмлэж эцсийн эцэст дээрх үг хүчингүй болон ахлагчийг нөгөө нэргүй захидлаа буцааж ав гэж шаардсан, би ч тэр «Толстойн хэлбэрийн» захидлыг тэдэнд буцааж өгсөөн.

	Хятад улс дорой болохоор хятад хүн ч дорой байх нь ээ. Жар гаруй хувь нь өөрсдийн авьяас чадалгүй байх нь ээ. Ингэж тэдний сэжиглэдэг нь ч гайхалтай биш ээ. Гэвч би хятад хүний амийг бусниулан буудаж байгааг үзсээн. Хоёрдугаар ангид бактериологи, микробын шинжилгээ зэрэг хичээл нэмэгдэн орох болж, кино зургаар тайлбарлан үзүүлдэг байв. Нэг бүлэг гарч дуусаад хичээл завсарлах болоогүй байсан тул япончуудаас оросыг ялж байгаа хэдэн бүлэг баримтат кино гаргав. Зургийн дотор хятад хүмүүс үзэгдэн, тэд оросын талд тагнуул хийж японы цэрэгт баригдаад буудагдаж байгаагийн эргэн тойронд хэсэг хятад хүмүүс харагдана. Үзэгчийн дотор бас би байлцав.

	— Ура! гээд тэд хашхиралдаж байв. Ингэж ура хашхиралдаж байгаа нь бүлэг бүрд байгаа ажээ. Тэр авиа миний чихэнд хачин чийртэй байв. Түүнээс хойш би хятад нутагтаа буцаж ирээд буудан алагдах ял заагдсан хүмүүсийг чөлөөтэй харж байсан хүмүүсийг үзэхэд тэд хэзээний архи уусан янзтай цай ууцгаан хашхиралдаж үзэшгүй харагддаг байв. Тэр цагаас эхэлж тэнд миний санаа хувирсан юм. Хичээлийн хоёрдугаар жилийн төгсгөлд би Тэн Е багшийнд очиж, дахиад анагаах ухаан суралцахгүйгээ хэлж, Сяньтайг орхиж билээ. 

	Түүний царайд уйтгар гуниг илэрч ямар нэг юм хэлэх гэсэн шиг болсон ч юу ч хэлсэнгүй.

	— Би биологи суръя гэж бодсон юм. Багшийн минь заасан зүйл ч надад хэрэг болно шүү дээ гэж би хэлсэн. Үнэндээ би биологи суръя гэж бодоогүй байсан юм. Харин тэр хүн уйтгартай харагдсан учир түүнийг тайтгаруулахын тул би худал хэлсэн юм аа.

	— Эмнэлгийн төлөө зааж байсан анатомийн хавийн юм биологи судлахад ямар ч тусламж болохгүй байх аа даа гэж тэр шүүрс алдан хэлж билээ. Явахаас хэдэн өдрийн өмнө намайг гэртээ аваачиж ар дээр нь «хагацъя даа» гэж бичсэн нэг зургийг над өгч, зургаа өгнө үү гэж хүссэн юм. Гэвч тэр үед над тохирох зураг байгаагүй болохоор тэр зургаа хожим авхуулж илгээгээрэй, цаг үргэлж захиа бичиж цаашдын байдлаа мэдэгдэж байгаарай гэсэн билээ. 

	Би Сяньтайг орхисноос хойш байдал тааламжтай биш, бас түүний урам хугарсан болов уу гэснээс захидал ч бичээгүй. Он жил өнгөрөх тутам хаанаас эхлэн бичихээ мэдэхгүй болж заримдаа бичье гэж хэдий бодовч тэгж чадахгүй байсаар одоо хүртэл нэг ч захидал бичээгүй, зургаа ч илгээж чадсангүй. Түүний тухай гэвэл намайг явснаас хойш огт сураггүй болсоон.

	Харин яагаад ч юм бэ бүү мэд, миний үздэгээр миний багш нарын дотор намайг хамгийн их уяруулж, зоригжуулж байсан хүн гэдгийг би санаж байна. Тэр над дотно итгэж, ядрахыг мэдэхгүй сургаж, багасгаж яривал хятадын төлөө, ялангуяа хятадад анагаах ухааны шинэ сургаалыг бий болгохын төлөө, ихэсгэж яривал эрдэм, ялангуяа анагаах ухааны шинэ сургаалыг хятадад дэлгэрүүлэхийн төлөө итгэж байсныг би байн байн санадаг юм. Хэдийгээр түүний нэрийг олон хүн мэдэхгүй ч гэсэн зан авир нь миний үзсэнээр, миний санаснаар агуу их юм аа.

	Түүний зааж байсан лекцийн тэмдэглэлийг би гурван зузаан дэвтэр болгон үлдээж хадгалаад үүрдийн дурсгал болгосон юм сан. Харамсалтай нь долоон жилийн өмнө нүүх үеэр замд номын нэг авдар эвдрэн, хагас авдар ном хаягдахад тэр тэмдэглэл оролцжээ. Зөөж өгсөн газрынханд бичиж, асуулгасан боловч хариу өгөөгүй таг чиг болов. Зөвхөн түүний зураг одоо хүртэл Бээжин дэх миний байрны зүүн хананд, номын ширээний тэртээ хадаастай байна. Шөнө орой, бүр ядарчхаад унтмаар болоход тэргүүнээ өргөн, тасалдангуй өндөр нам дуугаар юм хэлэх гэж байгаа юм шиг туранхай бараан царайг дэнгийн гэрэлд хармагц, гэнэт сэтгэл хөдлөн хүч нэмэгдээд татаж байсан тамхиа тавьж, сэтгэл түгшүүлсэн «эрхэм дээд чанарын хүмүүс...» гэж үргэлжлүүлэн бичиж эхэлдэг билээ.

	 

	1926 оны 10 сарын 12 гэсэн үүнийг хятад хэлнээс Р. Гүрбазар монголчлов.

	“Утга зохиол” сонины 1956 оны 10 сарын 19-ны № 20 (30)-д нийтлэгдсэн эхээс цахимд хувиргав.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	
Заметки

		[←1]
	 Шанье — газрын нэр




	[←2]
	 Мин угсааны хаанчлал нь 1368 оноос 1664 он хүртэл үргэлжилжээ

